b'\n_START_ARTICLE_\nM/S Intti\n_START_PARAGRAPH_\nM/S Intti on vuonna 1902 valmistunut suomalainen 20 metri\xc3\xa4 pitk\xc3\xa4 sis\xc3\xa4vesimatkustajalaiva. Intti oli alun perin h\xc3\xb6yrylaiva mutta nykyisin sen voimanl\xc3\xa4hteen\xc3\xa4 on 240 hevosvoiman Volvo Penta -dieselmoottori. Intti harjoittaa t\xc3\xa4ll\xc3\xa4 hetkell\xc3\xa4 risteily- ja tilausliikennett\xc3\xa4 N\xc3\xa4sij\xc3\xa4rvell\xc3\xa4 ja talvet se on Tampereen Mustanlahden satamassa._NEWLINE_Intti liikenn\xc3\xb6i 1920- ja 1930-luvuilla N\xc3\xa4sij\xc3\xa4rvell\xc3\xa4 Tampere-Teiskola-Ter\xc3\xa4lahti linjaa kuljettaen matkustajia ja rahtitavaraa. Sen omisti H\xc3\xb6yrylaivaosakeyhti\xc3\xb6 Teisko jolla oli my\xc3\xb6s toinen Teisko-niminen h\xc3\xb6yrylaiva. Linja-autoliikenne alkoi jo 1930-luvulla uhata N\xc3\xa4sij\xc3\xa4rven matkustajalaivaliikennett\xc3\xa4 mutta sotavuodet ja niit\xc3\xa4 seurannut polttoaine- ja tarvikepula piristiv\xc3\xa4t laivaliikennett\xc3\xa4 viel\xc3\xa4 joksikin aikaa. 1950-luvulla Intti ajoi N\xc3\xa4sij\xc3\xa4rven l\xc3\xa4nsipuolelle L\xc3\xa4nsi-Teiskon Lepp\xc3\xa4lahteen ja t\xc3\xa4m\xc3\xa4 liikenne p\xc3\xa4\xc3\xa4ttyi 1960-luvun puoliv\xc3\xa4liss\xc3\xa4. Laivalla kuljetettiin tuolloin my\xc3\xb6s paljon nuoria Tampereen seurakunnan leireille Isosaaren leirikeskukseen. _NEWLINE_Intti siirrettiin liikenteen loputtua Pyh\xc3\xa4j\xc3\xa4rven puolelle jossa se kulki l\xc3\xa4hes 20 vuoden ajan vuodesta 1970 1980-luvun lopulle Laukontorilta Viikinsaareen. Intti peruskorjattiin 1991 ja se oli sitten Pyh\xc3\xa4j\xc3\xa4rvell\xc3\xa4 yksityisk\xc3\xa4yt\xc3\xb6ss\xc3\xa4 kunnes Laivaosakeyhti\xc3\xb6 Intti osti sen vuonna 1995. Intti siirrettiin nyt takaisin N\xc3\xa4sij\xc3\xa4rvelle jossa se on edelleen risteily- ja tilausliikenteess\xc3\xa4. Laivassa on nykyisin my\xc3\xb6s nelj\xc3\xa4n hengen puul\xc3\xa4mmitteinen n\xc3\xa4k\xc3\xb6alasauna._NEWLINE_Vuonna 2012 valmistui suuri entis\xc3\xb6intity\xc3\xb6. Laiva muutettiin samalla tiloiltaan 60 matkustajalle sopivaksi. Lis\xc3\xa4ksi per\xc3\xa4kantta nostettiin metrin verran; samalle tasolle muun kannen kanssa.'